Σίσσυ Χρηστίδου

Η Σίσσυ (Θεοδοσία) Χρηστίδου ( Θεσσαλονίκη ,12 Σεπτεμβρίου 1980) είναι Ελληνίδα παρουσιάστρια, δημοσιογράφος, ηθοποιός και YouTuber.

Πρώιμα χρόνια
Γεννήθηκε στις 12 Σεπτεμβρίου του 1980 στη Θεσσαλονίκη όπου και μεγάλωσε. Οι γονείς της, ονομάζονται Θοδωρής και Μίνα, ενώ έχει έναν μικρότερο αδερφό, τον Γιάννη (γεν. 1983). Από μικρή ηλικία έδειχνε ενδιαφέρον για τη μουσική και το τραγούδι, γι' αυτό φοίτησε σε μουσικό γυμνάσιο και λύκειο.

Σε ηλικία 18 ετών εγκαταστάθηκε στην Αθήνα, ξεκινώντας τις σπουδές της στη Δραματική Σχολή του Γιώργου Θεοδοσιάδη, με σκοπό να γίνει ηθοποιός, από όπου και αποφοίτησε τρία χρόνια μετά. Για να καλύπτει τα έξοδα της, εργάστηκε αρχικά σε μια τράπεζα και έπειτα ξεκίνησε να συμμετάσχει σε διάφορα διαφημιστικά σποτ.

Καριέρα
Παρουσίαση
Τον Σεπτέμβριο του 2001, και αφού ολοκλήρωσε τις σπουδές της ως ηθοποιός, επέστρεψε στη Θεσσαλονίκη και ξεκίνησε να παρουσιάζει, μαζί με την Χριστίνα Κανατάκη, τη ψυχαγωγική εκπομπή «C Throu» στο κανάλι TV 100. Η εκπομπή ολοκληρώθηκε έπειτα από μία σεζόν με την ίδια να εργάζεται ως ραδιοφωνική παραγωγός σε εκπομπές του FM 100 και του ANT1 FM 97.5 (νυν Παιδάκι).

Αργότερα, εγκαταστάθηκε ξανά στην Αθήνα, ξεκινώντας σπουδές πάνω στη δημοσιογραφία και τηλεπαρουσίαση στο Εργαστήρι Επαγγελματικής Δημοσιογραφίας.

Στις αρχές του 2004 ξεκίνησε να εργάζεται στη δημοσιογραφική ομάδα της ψυχαγωγικής late night εκπομπής του ALPHA, «Όλα», με παρουσιαστές τους Θέμο Αναστασιάδη και Βαγγέλη Περρή. Τη σεζόν 2004-2005 πέρασε μπροστά από τις κάμερες, έχοντας τον ρόλο της συμπαρουσιάστριας του Θέμου Αναστασιάδη στην ίδια εκπομπή, με τίτλο «Όλα 5». Το καλοκαίρι του 2005 πήρε μεταγραφή στο κανάλι MEGA. Εκεί, τις τηλεοπτικές σεζόν 2005-2008 ήταν συμπαρουσιάστρια του Γρηγόρη Αρναούτογλου στην πρωινή ψυχαγωγική εκπομπή «Όμορφος Κόσμος το πρωί». Μάλιστα, με την παρουσία της στην εκπομπή έγινε ευρύτερα αναγνωρίσιμη.

Το καλοκαίρι του 2008 υπέγραψε συμβόλαιο συνεργασίας με το κανάλι ALPHA. Εκεί, από το 2008 μέχρι το 2011 ήταν μια από τους συμπαρουσιαστές της Ναταλίας Γερμανού στην ψυχαγωγική εκπομπή «Μες στην καλή χαρά» που μεταδιδόταν κάθε Σαββατοκύριακο. Παράλληλα, από το 2009 μέχρι το 2011 παρουσίασε το reality «Αγρότης Μόνος Ψάχνει» στην prime time ζώνη του ίδιου καναλιού.

Μετά τη λήξη του συμβολαίου της με τον ALPHA, πήρε μεταγραφή στον ΑΝΤ1. Εκεί, τη σεζόν 2011-2012 ανέλαβε, μαζί με τον Χρήστο Φερεντίνο, την παρουσίαση της νέας πρωινής ψυχαγωγικής ζώνης του σταθμού, με τίτλο «Πρωινό ΑΝΤ1». Τον Ιούνιο του 2018 έγινε γνωστή η τηλεοπτική επιστροφή της ύστερα από έξι χρόνια αποχής, υπογράφοντας συμβόλαιο συνεργασίας με το νεοσύστατο OPEN. Εκεί, από το 2018 μέχρι το 2021 παρουσίασε την πρωινή ψυχαγωγική εκπομπή «Έλα Χαμογέλα!», κάθε Σαββατοκύριακο.

Στις 28 Ιουλίου του 2021 το Mega Channel ανακοίνωσε τη μεταγραφή της στο δυναμικό του σταθμού με σκοπό να αναλάβει την πρωινή ζώνη του Σαββατοκύριακου. Εκεί από τις 11 Σεπτεμβρίου του ίδιου έτους ξεκίνησε να παρουσιάζει την εκπομπή Χαμογέλα και Πάλι!, μία νέα εκδοχή της προηγούμενης της εκπομπής Έλα Χαμογέλα! (2018-2021), που συνδυάζει επικαιρότητα, κοινωνική και πολιτική θεματολογία, ψυχαγωγία και καλεσμένους εντός και εκτός πλατό. Η παρουσία της στην πρωινή ζώνη του Σαββατοκύριακου του MEGA συνεχίζεται για 5η συνεχόμενη σεζόν, 2025-2026, στις 09:20 το πρωί. Στις 23 Φεβρουαρίου του 2026 έκανε μία έκτακτη εμφάνιση στη δραματική σειρά του MEGA Μια Νύχτα Μόνο, στο 43ο επεισόδιο, υποδυόμενη τον εαυτό της παίζοντας βασικό ρόλο στην εξέλιξη της σειράς.

Υποκριτική
Πέρα από παρουσιάστρια, έχει δουλέψει και ως ηθοποιός. Συγκεκριμένα έκανε το ντεμπούτο της στη μεγάλη οθόνη το 2008 με τη συμμετοχή της στη ρομαντική κομεντί «Μόλις Χώρισα» (σκην. Βασίλη Μυριανθόπουλου). Το 2011 συμμετείχε ως ηθοποιός φωνής στην ταινία κινουμένων σχεδίων «Τα Στρουμφάκια» στο ρόλο της Στρουμφίτας. Ακολούθησε η συμμετοχή της και στο δεύτερο μέρος της ταινίας, με τον ίδιο ρόλο, το 2013.

Επιχειρηματικότητα
2013-2018
Το 2013 ξεκίνησε τη δική της σειρά παιδικών και γυναικείων ρούχων με την επωνυμία «SissyChristidou» δημιουργώντας και το online shop της, στο οποίο ήταν διαθέσιμα προς πώληση τα σχέδια της. Στη συνέχεια, βλέποντας ότι τα γυναικεία ρούχα είχαν τη μεγαλύτερη απήχηση, αποφάσισε να επικεντρωθεί μόνο σε αυτά, σταματώντας τη σχεδίαση παιδικών.

Αργότερα, δημιούργησε και φυσικό κατάστημα στο Χαλάνδρι ενώ εκτός από ρούχα, ξεκίνησε να σχεδιάζει επίσης αξεσουάρ και μαγιό. Το καλοκαίρι του 2018 αποφάσισε να κλείσει την εταιρία της, έπειτα από πέντε χρόνια λειτουργίας.

Προσωπική ζωή
Το 2005 ξεκίνησε η σχέση της με τον τραγουδιστή-κιθαρίστα των Onirama, Θοδωρή Μαραντίνη. Στις 13 Αυγούστου 2008 γεννήθηκε ο πρώτος τους γιος, Φίλιππος-Ραφαήλ ενώ ένα χρόνο αργότερα, στις 16 Αυγούστου 2009 το ζευγάρι παντρεύτηκε. Στις 29 Αυγούστου 2013 γεννήθηκε ο δεύτερος τους γιος, Μιχαήλ-Άγγελος. Στις 23 Απριλίου 2019 ανακοίνωσαν από κοινού τον χωρισμό τους.

Εξωτερικοί σύνδεσμοι
Επίσημη ιστοσελίδα

Παραπομπές

Κατηγορία:Ελληνίδες τηλεπαρουσιάστριες
Κατηγορία:Έλληνες YouTubers